

**משרד בוטיק בדיני עבודה**

**עדכון פסיקה שבועי מס' - 537 29.3.15**



**בית הדין האזורי לעבודה**

1. **מנהל חברה חויב אישית לשלם לעובדיו הפרשות סוציאליות**

**עובדים בחברת הנדסת חשמל תבעו את הרמת מסך ההתאגדות וחיוב מעסיקם באופן אישי, בתשלום כספי ההפרשות הסוציאליות, אשר ניכה משכרם מבלי שהעבירם לקרנות. החברה בה הועסקו, הפסיקה פעילותה בשל חדלות פירעון, בהמשך ניתן צו פירוק כנגדה, ובהתאם לכך קיבלו העובדים חלק מהזכויות המגיעות להם, מלבד אלה שנתבעו בהליך זה.**

**על פי פסיקת בית הדין הארצי, הימנעות המעביד מהפקדות לקרן בשעה שניכה משכרו של העובד את סכומי אותן הפקדות, מהווה עילה להרמת מסך ההתאגדות וחיובו של המנהל באופן אישי. יחד עם זאת, הלכה היא, כי הרמת מסך ההתאגדות אינה עניין שבשגרה אלא חייבות להתקיים נסיבות מיוחדות המצדיקות זאת והמצביעות על שימוש לרעה בעיקרון האישיות המשפטית הנפרדת של החברה.**

**לאחר עיון בדוחות שהומצאו על ידי הקרנות, בית הדין מצא, כי משך מספר שנים לא בוצעו הפקדות כלל, על אף שנוכה חלקם של העובדים משכרם, ועל כן קבע בית הדין, כי המעסיק יפצה את העובדים באופן אישי בסך כולל של 64,788 ₪ בצירוף שכ"ט עו"ד והוצאות משפט בסך כולל של 3,000 ₪.**

ס"ע 109-04-12, ס"ע 125-04-12 ● **מאיר אברהם ומרדכי לוי נ' מרדכי אדטו**  ●בפני כב' השופט שמואל טננבוים, סגן נשיא.

1. **שיקולי ענישת בני זוג בגין העסקת עובד זר ללא היתר וביטוח.**

**בני זוג הואשמו הודו והורשעו כי העסיקו עובדת זרה במשק ביתם, ללא היתר וללא ביטוח רפואי - בניגוד לחוק העסקת עובדים זרים. שירות המבחן המליץ על ביטול ההרשעה והטלת עבודות שירות לתועלת הציבור.**

**בית הדין פסק כי בהתאם לסעיף 192א לחוק הסדר הפלילי מקום בו ראה בית המשפט כי ניתן לתת למורשע צו מבחן או שירות לתועלת הציבור ללא הרשעה, רשאי הוא לבטל את ההרשעה ולצוות כאמור. עם זאת, רק בנסיבות יוצאות דופן בהן אין יחס סביר בין הנזק הצפוי מן ההרשעה בדין לחומרת העבירה ינקוט בית המשפט בחלופה של הטלת מבחן ללא הרשעה. נקבע כי אין להקל ראש בחומרת העבירה- העסקת עובדים זרים, אך מסקנות תסקיר המבחן עונות על הדרישה לנסיבות יוצאות דופן להטלת עבודות שירות חלף הרשעה בדין. הבעל הינו אדם נורמטיבי נעדר עבר פלילי ומדובר במעידה ראשונה. הנאשם הפנים את הפסול במעשה והסיכוי להישנות העבירה אינו גבוה, כך שפוחת הצורך בהרתעה אישית של הנאשם באמצעות הרשעתו בדין. מעורבות הבעל בהעסקת העובדת הזרה הייתה פחותה משל האשה, אשר אינו פותר אותו מעונש אך מהווה שיקול רלוונטי על קביעת סוג ומתחם העונש.**

**בית הדין קבע כי מתחם הענישה הראוי עבור הבעל הינו עבודות שירות לתועלת הציבור. על הנאשמת נגזר קנס בסך 20,000 ₪ בגין שתי העבירות, וחתימה על התחייבות כי תמנע מביצוע עבירה דומה לתקופה של שלוש שנים.**

הע'ז (ת"א) 3102-06-12**● מדינת ישראל – רבקה בראז שורץ ●**בפני סגנית הנשיאה כב' השופטת הדס

יהלום**.**

**לפסיקה המלאה ניתן לפנות לאתר** [**www.nevo.co.il**](http://www.nevo.co.il/) **או לאתר** [**www.court.gov.il**](www.court.gov.il)



[**לחץ כאן**](http://bernzon.kidumnet.co.il/contact_rtl.html?v=44624101212) **לצפייה באתר ברנזון החדש ולרישום לקבלת דיוורים**

חיים ברנזון, משרד עורכי דין, חבצלת השרון 60, הרצליה פיתוח 4674720, טל': 09-9568339, פקס: 09-9509129